B. Bugár, podpredseda NR SR: (2003-10-28):
Z. Martináková, podpredsedníčka NR SR: Vážený pán predsedajúci, pán minister, dámy a páni, kolegovia poslanci. Nebudem sa vo svojom vystúpení vyjadrovať k zákonu ako k celku, nechám to na mojich kolegov z koalície aj opozície, ktorí sa tejto téme venujú. Môj pozmeňujúci návrh, ktorý chcem predniesť, sa týka časti, ktorá hovorí o daňových bonusoch. A kým prednesiem svoje pozmeňujúce návrhy, tak by som chcela povedať, že táto časť zákona o dani z príjmov si, myslím, zaslúži isté ocenenie, pretože naozaj zavádza nástroj na podporu rodinám, v budúcnosti prinesie úžitok rodinám, ktoré sú ekonomicky aktívne, ktoré sa dobre starajú o svoje deti. A dúfam, že pomôže skvalitneniu výchovy týchto detí v rodinách. Podávam teda pozmeňujúce návrhy, ktoré sa týkajú § 33 ods. 1 a, teda tento § 33 ods. 1 by mal znieť: Daňovník, ktorý v zdaňovanom období mal zdaniteľné príjmy podľa § 5 aspoň vo výške šesťnásobku minimálnej mzdy, alebo ktorý mal zdaniteľné príjmy podľa § 6 aspoň vo výške šesťnásobku minimálnej mzdy a vykázal základ dane, čiastkový základ dane z príjmov, podľa § 6 si môže uplatniť daňový bonus v sume 4 800 korún ročne na každé vyživované dieťa žijúce v domácnosti s daňovníkom. Prechodný pobyt dieťaťa mimo domácnosti nemá vplyv na uplatnenie tohto daňového bonusu. O sumu daňového bonusu sa znižuje daň. Poznámky pod čiarou k odkazom 124 a 125 znejú: 124 § 2 zákona č. 90/1996 Z. z. o minimálnej mzde v znení neskorších predpisov, odkaz 125 § 2 ods. 1 písm. b) zákona č. 90/1996 Z. z. v znení neskorších predpisov. Druhý pozmeňujúci návrh v § 33 sa týka odseku 7, za slová „vo výške“ sa dopĺňa slovo „polovice“. Potom bude tento odsek 8 znieť: Za odsekom 7 odsek 8 bude znieť: „Daňový bonus si môže uplatniť aj daňovník, ktorý v zdaňovacom období nedosiahol zdaniteľné príjmy podľa § 5 aspoň vo výške šesťnásobku minimálnej mzdy, ak v tomto zdaňovacom období dosiahol zdaniteľné príjmy podľa § 6 aspoň vo výške šesťnásobku minimálnej mzdy a vykázal základ dane z príjmov podľa § 6. Po štvrté. V § 33 odseku 9 sa vypúšťajú slová: „...ktorý bol aspoň vo výške pomernej časti minimálnej mzdy.“ Po piate. V § 35 v odseku 5 za slová „vo výške“ sa dopĺňa slovo „polovice“. Po šieste. V § 35 ods. 7 v druhej vete za slová „aspoň vo výške“ sa dopĺňa slovo „polovice“. Po siedme.  V § 36 odseku 5 sa za slová „v sume“ vkladá slovo „polovice“ a slová „dvanásťnásobku“ sa nahrádzajú slovami „šesťnásobku“. Myslím si, že je dosť jasné z týchto pozmeňujúcich návrhov, k čomu smerujú. Navrhuje sa nimi zmiernenie splnenia podmienok dosiahnutia príjmu v súvislosti s uplatňovaním daňového bonusu, a to tak, že pri príjmoch zo závislej činnosti sa navrhuje zníženie príjmu daňovníka v zdaňovacom období z dvanásťnásobku minimálnej mzdy na 50 % tejto sumy. Toto zníženie hranicu príjmu na nárok na daňový bonus by umožnilo vyplácanie daňového bonusu aj v prípade, ak daňovník bol v tom období, ktoré sa posudzuje, práceneschopný nejaké obdobie. Pri výkone samostatne zárobkovej činnosti sa navrhuje neviazať poskytovanie daňového bonusu na základe dane vo výške dvanásťnásobku minimálnej mzdy, ale na vykázanie akéhokoľvek čiastkového základu dane a zároveň dosiahnutie zdaniteľného príjmu aspoň vo výške šesťnásobku minimálnej mzdy. Išlo mi v týchto pozmeňujúcich návrhoch o to, aby sa k daňovému bonusu naozaj dostali všetci daňovníci, ktorí by mali mať na to nárok a ktorí majú aj veľmi nízky príjem, alebo začínajú s nejakou podnikateľskou činnosťou. Dovoľte mi podať ešte jeden pozmeňujúci návrh, týka sa § 52, dopĺňa sa odsekom 35, ktorý znie: „Postup pri prechode z evidencie príjmov hmotného majetku a nehmotného majetku využívaného na podnikanie, pohľadávok a záväzkov prijatých a vydaných účtovných dokladov, ktorú viedol daňovník podľa § 15, zákon č. 366/1999 Z. z. o daniach z príjmov v znení neskorších predpisov do sústavy jednoduchého účtovníctva alebo podvojného účtovníctva ustanoví všeobecne záväzný právny predpis, ktorý vydá ministerstvo. A ešte by som chcela navrhnúť, aby body 9, 10 a 11 zo spoločnej správy boli vyňaté na osobitné hlasovanie. Ďakujem vám za pozornosť.